Inga Fischer-Hjalmars

Inga Fischer-Hjalmars (Stockholm, 1918ko urtarrilaren 16a - Lidingö, 2008ko irailaren 17a) fisikari, farmazialari eta humanista suediarra izan zen, eta aitzindaria kimika kuantikoan. Kimika teorikoan arazoak konpontzeko mekanika kuantikoaren aplikazioan aitzindarietako bat izan zen. Fischer-Hjalmars Zientzialarien Zirkulazio Libreari buruzko Zientzia Batasunen Nazioarteko Kontseiluko Batzorde Iraunkorreko buru izan zen.

 Biografia 
Fischer-Hjalmarsen gurasoak Otto Fischer ingeniari zibila eta Karen Beate Wulff ziren. Lizentziatura 1939an lortu zuen (farmazia), eta maisutza 1944an (fisika, kimika eta matematika). Graduondoko ikasketekin jarraitu zuen, eta 1949an mekanikako "licentiat"-a jaso zuen, eta beste bat kimikakoa, 1950ean. Farmaziako eta kimikako bere ezagupenen konbinazioak xilokaina, lidokaina bezala ere ezagutzen den analgesiko lokal baten aurkikuntzan parte hartzera eraman zuten. Fischer-Hjalmars Stig Hjalmar ingeniaritza mekanikoko irakaslearekin ezkondu zen.

1949an, doktoregoan hasi zen lanean, eta 1952an, Stockholmeko Unibertsitatean, fisika mekaniko eta matematikako irakasle elkartu kargua lortu zuen. 1959-63 bitartean, fisika matematikoko laborategi bat ere zuzendu zuen Teknologiako Errege Institutuan. 1963an, Stockholmeko Unibertsitatean, Fischer-Hjalmars fisika teorikoko Suediako lehen irakasle emakume bihurtu zen, non oso ezaguna zen hizlari gisa. Oskar Kleinen lekua hartu zuen eta 1982ra arte mantendu zuen kargua.

Bere lana nazio eta nazioartean aintzatetsia izan zen. Horrela, Zientzia Kuantiko Molekularreko Nazioarteko Akademiako, Suediako Zientzien Errege Akademiako, Danimarkako Zientzia eta Letren Errege Akademiako eta Arte eta Zientzien Munduko Akademiako kide izan zen, eta Zientzialarien Zirkulazio Askeari buruzko Batasun Zientifikoen Nazioarteko Kontseiluaren Batzorde Iraunkorreko buru.

 Argitalpenak 

 Sixth International Conference on Collective Phenomena: Reports from the Moscow Refusnik Seminar. (Annals of the New York Academy of Sciences, Band 452).
 Micropolar Phenomena in Ordered Structures. In: Olof Brulin (Hrsg.): Mechanics of Micropolar Media. World Scientific, 1982, ISBN 978-9-971-95002-6. S. 1.
 Orbital Basis of Zero Differential Overlap. In: Oktay Sinanoğlu: Modern Quantum Chemistry: Orbitals. Academic Press, 1965. S. 185.

 Sariak 

 1990, Human Rights of Scientists Award, New Yorkeko Zientzia Akademia.

 Erreferentziak 

 Bibliografia 

 Derek Richter: Women scientists. Macmillan, 1982, ISBN 978-0-333-32468-4. S. 118.
 Adam Johannes Johansson: Early contributions to theoretical chemistry: Inga Fischer-Hjalmars, a founder of the Swedish school. In: Molecular Physics. 115, 2016, S. 2025, doi:10.1080/00268976.2016.1255801.

 Kanpo estekak 

 Inga Fischer-Hjalmars Svenskt kvinnobiografiskt lexikon

Kategoria:Stockholmdarrak
Kategoria:Suediako fisikariak
Kategoria:Emakume fisikariak
Kategoria:Emakume farmazialariak
Kategoria:Humanistak
Kategoria:Emakume zientzialariak